HRVATSKA TURISTIČKA ZAJEDNICA, OIB: 72501368180, Iblerov trg, 10/IV, 10 000 Zagreb, zastupana po direktoru mr. sc. Kristjanu Staničiću (u daljnjem tekstu Naručitelj)

i

------ (u daljnjem tekstu Izvršitelj)

sklopili su dana \_\_ \_\_ 2021. godine sljedeći

**UGOVOR**

PREDMET UGOVORA

**Članak 1.**

(1) Predmet ovog Ugovora je razvoj i stavljanje u funkciju mobilne aplikacija za odabrane prioritetne oblike turizma za promociju hrvatskog turizma s modulima (razvoj i stavljanje u funkciju i vizualni dizajn aplikacije te izrada korisničkog priručnika). Mobilnu aplikaciju je potrebno razviti za Android i za iOS operativni sustav sukladno Dokumentaciji za nadmetanje i detaljnim tehničkim Specifikacijama mobilne aplikacije.

(2) Izvršitelj sklapanjem ugovora potvrđuje da je u potpunosti pregledao i razumio Dokumentaciju za nadmetanje i detaljnu tehničku Specifikaciju mobilne aplikacije, a Ponuda Izvršitelja od \_\_\_\_\_\_\_\_\_\_\_\_\_ i Dokumentacija za nadmetanje iz provedenog postupka nabave prilažu se ovom Ugovoru i čine njegov sastavni dio.

OBVEZE IZVRŠITELJA

**Članak 2.**

(1) Izvršitelj se obvezuje isporučiti mobilnu aplikaciju iz članka 1. ovog Ugovora koja treba na zanimljiv i interaktivan način prezentirati turističku ponudu i usluge Hrvatske kroz 6 modula koji objedinjuju raznovrsne turističke proizvode, služeći se pri tome dostupnim suvremenim tehnologijama, specifičnim za mobilne uređaje i aplikacije. Mobilna aplikacija se mora oslanjati na relevantan i uvijek ažuran sadržaj (CMS) centralnog turističko-informacijskog sustava te će se koristi, za cijeli sustav specifičnim principom personalizacije u interakciji s registriranim korisnikom. Poseban fokus je na dvije „Travel faze“, a to su korisničko iskustvo i doživljaj te dijeljenje istog. Prepoznatljivost mobilne aplikacije temeljit će se upravo na funkcionalnostima koje „pokrivaju“ ove dvije „travel faze“.

(2) Izvršitelj je dužan pridržavati se usvojenog projektnog plana koji je dužan usuglasiti s Naručiteljem odmah po zaključenju Ugovora. Prilikom usuglašavanja plana Ugovorne strane će uzeti u obzir sadržaj Dokumentacije za nadmetanje i dodatne smjernice dobivene od Naručitelja.

(3) Izvršenje predmeta nabave mora biti u skladu sa najnovijim tehnološkim rješenjima i zahtjevima te pravilima digitalne industrije, sukladno dokumentu „HTZ - ESF - Specifikacija mobilne aplikacije“ odnosno rješenju usuglašenom između Izvršitelja i Naručitelja, prilagođeno za Android i za iOS operativni sustav te napravljeno prema pravilima struke.

(4) Ovaj Ugovor ne stvara ekskluzivitet u angažmanu Izvršitelja te njegovo zaključivanje ne priječi Naručitelja da za bilo koju od radnji/aktivnosti iz ovog Ugovora angažira bilo koju treću stranu, bez obzira na postojanje i kvalitetu poslovnog odnosa s Izvršiteljem.

KOLIČINA I PLAN IZVRŠENJA UGOVORA

**Članak 3.**

(1) Predviđena količina predmeta Ugovora razvidna je iz Dokumentacije za nadmetanje, opisa predmeta nabave i rokova isporuke.

(2) Isporuka je podijeljena u faze kako slijedi:

**Faza 1: Izrada projektnog plana**

* Pregled i komentiranje Specifikacija mobilne aplikacije, po potrebi dorada postojećih ili predlaganje novih rješenja funkcionalnosti mobilne aplikacije.
* Donošenje detaljnog projektnog plana koji mora biti usvojen i prihvaćen od strane Naručitelja. Primjer obrasca za donošenje plana nalazi se u dokumentu HTZ - ESF - Obrazac - Vremenski raspored aktivnosti.xlsx.

Ukupno trajanje Faze 1 je najviše 15 kalendarskih dana od dana potpisivanja Ugovora.

**Faza 2: Razvoj mobilne aplikacije**

* Definiranje finalne strukture i arhitekture mobilne aplikacije temeljeno na arhitekturi predloženoj u sklopu Specifikacije mobilne aplikacije.
* Dizajn mobilne aplikacije temeljen na skicama ekrana isporučenim u sklopu Specifikacije mobilne aplikacije.
* Povezivanje sa vanjskim sustavima i servisima.
* Razvijanje aplikacije za Android i za iOS operativni sustav.

Trajanje Faze 2 bit će definirano projektnim planom Izvršitelja iz Faze 1.

**Faza 3: Puštanje u produkciju mobilne aplikacije**

* Testiranje sigurnosti i performansi mobilne aplikacije te otklanjanje uočenih nedostataka.
* Izrada tehničke dokumentacije i korisničkog priručnika.
* Postavljanje mobilne aplikacije na Google Play Store i Apple App Store.

Faza 3 završava godinu dana od datuma potpisivanja ugovora ili do kraja trajanja projekta.

(3) Nakon završetka svake faze Naručitelj i Izvršitelj potpisuju zapisnik koji minimalno sadrži sljedeće:

* + Popis svih prisutnih
  + Popis odrađenih aktivnosti / analiza / isporučenih materijala / funkcionalnosti u pojedinoj fazi s navodom da li se navedeno prihvaća ili odbija
  + Popis utvrđenih nedostataka koji će se otkloniti
  + Navod o roku uklanjanja utvrđenih nedostataka
  + Zaključak.

(4) Po izvršenju svih faza ovog Ugovora ugovorne strane se obvezuju sastaviti primopredajni zapisnik koji će sadržavati:

* + Popis svih prisutnih
  + Popis isporučenih materijala / dokumentacije
  + Zaključak

(5) Izvršitelj je po isporuci, a do kraja trajanja ugovora, dužan biti na raspolaganju Naručitelju za otklanjanje eventualnih nejasnoća vezanih za isporučeno Rješenje.

VRIJEDNOST UGOVORA

**Članak 4.**

(1) Vrijednost ovog Ugovora iznosi:

Cijena bez PDV-a:

(slovima: \_\_\_\_\_\_\_\_\_\_\_\_\_)

Iznos PDV-a:

(slovima: \_\_\_\_\_\_\_\_\_\_\_\_\_)

Ukupna cijena sa PDV-om:

(slovima: \_\_\_\_\_\_\_\_\_\_\_\_\_)

(2) Vrijednost Ugovora iz stavka 1. ovog članka utvrđena je sukladno Ponudi Izvršitelja koja čini sastavni dio ovog Ugovora.

(3) Ugovornom vrijednošću obuhvaćeni su svi troškovi opisani u Dokumentaciji o nabavi te Ponudi Izvršitelja vezani za predmet nabave.

(4) Cijena stavka 1. ovog članka je točna i nepromjenjiva. Na ugovorenu vrijednost ne mogu utjecati eventualne promjene okolnosti na bilo kojoj od strana ovog Ugovora, kao niti okolnosti koje su bez utjecaja bilo koje od ugovornih strana.

ROK, NAČIN I UVJETI PLAĆANJA

**Članak 5.**

(1) Naručitelj se obvezuje uplatiti Izvršitelju ugovorene postotne financijske iznose od ugovorene cijene u tri faze plaćanja nakon potpisivanja primopredajnog zapisnika svake faze te ispostavljenog računa. Plaćanje obavljenih usluga vršit će se doznakom na račun Izvršitelja odnosno voditelju Zajednice izvršitelja u roku od 30 dana izdavanja računa. Plaćanje predujma je isključeno.

(2) Faze plaćanja:

• prva faza u iznosu 10% od ugovorene cijene plaća se po završetku prve faze isporuke

• druga faza u iznosu 60% od ugovorene cijene plaća se po završetku druge faze isporuke

• treća faza u iznosu 30% od ugovorene cijene plaća se po završetku treće faze isporuke

MJESTO IZVRŠENJA UGOVORA

**Članak 6.**

(1) Mjesto izvršenja ovog Ugovora je u sjedištu Naručitelja, odnosno na području Republike Hrvatske sukladno opisu predmeta nabave iz članka 1. ovog Ugovora.

(2) Izvršitelj će aktivnosti za koje nije neophodna prisutnost u sjedištu Naručitelja obavljati u vlastitim poslovnim prostorima te prema potrebi (održavanje sastanaka i dr.) dolaziti u sjedište Naručitelja (Iblerov trg 10, Zagreb) ili na drugo mjesto koje ovisno o potrebama odredi Naručitelj.

ROK POČETKA ISPORUKE I TRAJANJE UGOVORA

**Članak 7.**

(1) Početak izvršenja usluga nastupa odmah po potpisivanju Ugovora.

(2) Izvršitelj je dužan održati sastanak s Naručiteljem o napretku projekta na početku projekta (inicijalni sastanak) i po završetku svake faze projekta, a Naručitelj po potrebi saziva ostale sastanke. Nakon svakog sastanka Izvršitelj treba dostaviti zapisnik i pisani izvještaj o provedenim aktivnostima. Naručitelj zadržava pravo da uz 48satnu najavu sazove dodatan sastanak po potrebi.

Izvršitelj je dužan osigurati da su svi članovi njegovog tima dostupni za telefonske konzultacije svaki radni dan, u vremenu od 9:00 do 17:00 sati te je na upite Naručitelja putem elektroničke pošte dužan odgovoriti:

* + do 17:00 sati radnog dana, ako je upit poslan prethodni dan nakon 17:00 sati ili do 12:00 sati toga dana, ili
  + sljedeći radni dan do 12:00 sati, ako je upit poslan od 12:00 do 17:00 sati.

(3) Izvršitelj će obveze proizašle iz ovoga Ugovora izvršavati u skladu s odredbama ugovora te sadržajem Dokumentacije za nadmetanje.

(4) Rok za isporuku Faze 1 je 15 kalendarskih dana od dana potpisivanja Ugovora.

Rok za isporuku Faze 2 će biti definiran projektnim planom. Faza 3 završava godinu dana od datuma potpisivanja ugovora ili do kraja trajanja projekta.

(5) Ugovor se sklapa do \_\_\_\_\_\_\_\_\_\_\_\_\_\_\_ (godina dana od potpisivanja ugovora) odnosno izvršenje usluga završava sukladno završetku projekta Hrvatski digitalni turizam – e-Turizam, koji se financira iz Europskog socijalnog fonda (ESF).

(6) Ugovorne strane imaju pravo na produženje rokova u sljedećim slučajevima:

* + uslijed nastupa više sile,
  + uslijed mjera predviđenih aktima državnih tijela,
  + uslijed pisanog zahtjeva Naručitelja za prekidom usluga,
  + uslijed pisanog zahtjeva Naručitelja za izvršenje dodatnih radova koje je naknadno ustanovio, a neophodni su za izvršenje ugovorne obveze u cijelosti
  + u ostalim slučajevima predviđenim Ugovorom.

(7) Viša sila u smislu ovog Ugovora podrazumijeva svaku nepredvidivu iznimnu situaciju ili događaj izvan kontrole ugovornih strana, koji sprječava bilo koju od njih u ispunjavanju bilo koje od ugovornih obveza, a ne može se pripisati pogrešci ili nemaru s njihove strane te se dokaže nepremostivom unatoč svoj dužnoj pažnji (uključujući npr. i produženje trajanja projekta Hrvatski digitalni turizam). Nedostaci u opremi ili materijalu ili kašnjenje u stavljanju istih na raspolaganje, radni sporovi, štrajkovi ili financijske poteškoće ne mogu se smatrati višom silom. Višom silom se smatra i nemogućnost prikupljanja podataka iz određenog izvora ako je do te nemogućnosti došlo iz razloga jer upravitelj, odnosno treća osoba zadužena za raspolaganje tim podacima nije dozvolio preuzimanje takvih podataka, a o čemu postoji dokaz koji je Izvršitelj dužan predočiti Naručitelju bez odgode odmah po saznanju takve okolnosti.

(8) Izvršitelj i Naručitelj imaju pravo na dogovorno produženje roka isporuke u slučaju produljenja trajanja razdoblja provedbe projekta Hrvatski digitalni turizam - e-Turizam (Ugovor o dodjeli bespovratnih sredstava, kodni broj UP.04.1.1.12.0001.), a posebice vezano uz okolnosti primjene restriktivnih mjera radi sprečavanja širenja bolesti COVID-19.

(9) Sukladno odredbama Ugovora o dodjeli bespovratnih sredstava za projekte financirane iz Europskog socijalnog fonda u financijskom razdoblju 2014. - 2020. (Ugovor o dodjeli bespovratnih sredstava, kodni broj UP.04.1.1.12.0001.) isti se može izmijeniti tijekom razdoblja provedbe projekta ili razdoblja financiranja ako se izmjene odnose na druge aspekte Ugovora sa značajnim utjecajem na promjene koje utječu na opseg projekta i njegove ciljeve (kao što su primjerice: promjena projektnih aktivnosti, fizičke osobine i/ili funkcionalne namjene projekta, razdoblja provedbe, rezultata projekta). Izmjene Ugovora o dodjeli bespovratnih sredstava za projekte financirane iz Europskog socijalnog fonda u financijskom razdoblju 2014. - 2020. (Ugovor o dodjeli bespovratnih sredstava, kodni broj UP.04.1.1.12.0001.) su prihvatljive samo u slučaju kada su kumulativno ispunjeni sljedeći uvjeti:

* + izmjene su nastale zbog nepredvidljivih okolnosti koje su nastupile nakon sklapanja Ugovora,
  + izmjene su nužne za uredno izvršenje Ugovora,
  + povezani troškovi ne prelaze ukupne prihvatljive troškove,
  + za nastanak okolnosti koje su dovele do potrebe za uvođenjem izmjene nije odgovorna niti jedna ugovorna strana.

PROMJENE NA ZAHTJEV NARUČITELJA

**Članak 8.**

(1) U slučaju kad Izvršitelj zbog bitnih promjena u funkcionalnostima ili opsegu usluga koje zahtijeva Naručitelj radi okolnosti koje su naknadno utvrđene, a kojima se mijenja ili nadopunjuje pojedini zahtjev definiran Dokumentacije za nadmetanje ili prihvaćenim Projektnim planom, ne bi bio u mogućnosti uslugu dovršiti u ugovorenim rokovima je dužan o tome bez odgode, a najkasnije u roku od 3 radna dana od dana primitka zahtjeva za promjene u funkcionalnostima od strane Naručitelja, pisanim putem obavijestiti Naručitelja da neće biti u mogućnosti dovršiti pojedinu fazu do za to određenog datuma, uz jasno navođenje i obrazloženje razloga takvog odstupanja od zadanog roka te točno definiranje novog roka izvršenja te faze.

(2) U slučaju da Naručitelj smatra kako se ne radi o bitnim promjenama koje u potpunosti mijenjaju logiku pojedine funkcionalnosti odnosno onemogućavaju rad drugih funkcionalnosti ili smatra novi rok izvršenja te faze neprimjerenim, dužan je od Izvršitelja u roku od 3 radna dana od dana zaprimanja obavijesti Izvršitelja, pisanim putem zatražiti pojašnjenje ili ispravak roka ili navoda u obavijesti, a Izvršitelj je dužan odgovor na zatražena pojašnjenja ili ispravke dostaviti u pisanom obliku u roku od naredna 3 radna dana od dana zaprimanja zahtjeva Naručitelja za pojašnjenje ili ispravak.

(3) U slučaju kad Naručitelj ne prihvaća pojašnjenja ili ispravke Izvršitelja vezane uz njegov zahtjev za bitne promjene u funkcionalnostima dužan je u roku od 15 dana od dana njihova zaprimanja, od Arbitraže iz članka 21. ovog Ugovora zatražiti pisano mišljenje o predmetnoj problematici.

JAMSTVO ZA UREDNO IZVRŠENJE UGOVORA

**Članak 9.**

(1) U roku od najkasnije 21 dana od dana sklapanja ugovora, Izvršitelj je dužan dostaviti jamstvo za uredno izvršenje ugovora za slučaj povrede ugovornih obveza u obliku bezuvjetne bankarske garancije na prvi poziv s klauzulom „plativo na prvi pisani poziv“ i „bez prava prigovora“. Jamstvo se izdaje u korist Naručitelja, u apsolutnom iznosu izraženom u visini 10% vrijednosti samog ugovora (bez PDV-a) s rokom važenja do ispunjenja svih ugovorom preuzetih obveza, koji završava isporukom programskog rješenja, odnosno tražene usluge plus 30 (trideset) dana respira.

(2) U tekstu jamstva mora stajati obveza banke da će na prvi pisani poziv korisnika jamstva (Naručitelja) bezuvjetno, neopozivo i bez prava prigovora isplatiti bilo koji iznos, a najviše do iznosa jamstva. U slučaju produženja roka izvršenja obveza po ovom Ugovoru iz objektivnih razloga i uz suglasnost Naručitelja, Izvršitelj je u obvezi produžiti rok valjanosti bankovnog jamstva za uredno ispunjenje ugovora za cjelokupno razdoblje za koje se produžava rok izvršenja obveza iz ovog Ugovora plus 30 (trideset) dana nakon ispunjenja ugovornih obveza.

(3) Umjesto bankarske garancije, Izvršitelj može uplatiti novčani polog u traženom iznosu za predmet nabave u korist Hrvatske turističke zajednice, IBAN Naručitelja: HR4224020061100957129, Model: 00, Poziv na broj: *OIB Ponuditelja uplatitelja*, opis plaćanja: Jamstvo za uredno izvršenje ugovora, HDT ESF – Razvoj i stavljanje u funkciju mobilne aplikacije.

(4) Naručitelj je u obvezi Izvršitelju vratiti bankovno jamstvo za uredno ispunjenje ugovora (bankarsku garanciju/novčani polog) nakon izvršenja svih ugovornih obveza i proteka roka od 30 (trideset) dana respira, ukoliko Naručitelj nije imao prigovore na uredno ispunjenje Ugovora.

(5) Obveza dostavljanja navedenog jamstva predstavlja bitan sastojak ugovora.

(6) U slučaju produljenja trajanja ugovora, Izvršitelj je dužan izvršiti produljenje dostavljenog jamstva tako da na odgovarajući način udovoljava gore navedenim uvjetima.

NAČIN IZRADE (RAZVOJA) MOBILNE APLIKACIJE

**Članak 10.**

(1) Izvršitelj je dužan mobilnu aplikaciju razvijati u skladu s detaljnim tehničkim Specifikacijama mobilne aplikacije, tehnološkim standardima struke i najboljom poslovnom praksom.

(2) Specifikaciju mobilne aplikacije Naručitelj će proći s Izvršiteljem koji može dati dodatne preporuke najbolje prakse s obzirom na neprestano razvijanje tehnologije i mijenjanje trendova u izradi mobilnih aplikacija. Ukoliko odabrani Ponuditelj smatra da postoje bolja rješenja od predloženih može dati prijedloge/ideje/rješenja koja nisu spomenuta unutar Specifikacije mobilne aplikacije, a koja Naručitelj može usvojiti kako bi se dobilo najbolje moguće rješenje mobilne aplikacije.

(3) Nova ili praktičnija rješenja navedena u stavku 2. ovog članka Izvršitelj može primijeniti u izradi mobilne aplikacije tek nakon što o istome zaprimi pisanu potvrdu Naručitelja.

NAČIN IZRADE PRIPADAJUĆE DOKUMENTACIJE

**Članak 11.**

(1) Izvršitelj se obvezuje pisati detaljnu tehničku, funkcionalnu i drugu dokumentaciju vezanu uz

definiranje koncepta aplikacije, poslovnih i korisničkih procesa i funkcionalnosti koji na jasan i nedvosmislen način objašnjavaju predložene procese, strukture i arhitekture mobilne aplikacije, razrađenim modulima, pripremljenim žičanim okvirima i UX/UI kitom, sve u skladu s pravilima informatičke struke i na način razumljiv krajnjim korisnicima.

(2) Izvršitelj je dužan detaljnu tehničku, funkcionalnu i drugu dokumentaciju i korisnički priručnik izrađivati kontinuirano, ovisno o pojedinoj funkcionalnosti te finalnu verziju uručiti Naručitelju prilikom završne isporuke usluge.

(3) Za sve naknadne izmjene novo izrađenih funkcionalnosti Izvršitelj se obvezuje izvršiti i adekvatnu prilagodbu (izmjenu i dopunu) sve prateće dokumentacije.

(4) Na način izrade i opseg sadržaja detaljne tehničke, funkcionalne i druge dokumentacije vezane uz proces razvoja, arhitekture i funkcionalnosti mobilne aplikacije, na odgovarajući se način primjenjuju odredbe ovog članka te sve primjenjivo iz izvornog Dokumentacije za nadmetanje koji je sastavni dio ovog Ugovora.

NAČIN IZVJEŠTAVANJA O TIJEKU PROJEKTA

**Članak 12.**

(1) Izvršitelj je dužan održati sastanak s Naručiteljem o napretku projekta na početku projekta (inicijalni sastanak) i po završetku svake faze projekta, a Naručitelj po potrebi saziva ostale sastanke. Nakon svakog sastanka Izvršitelj treba dostaviti zapisnik i pisani izvještaj o provedenim aktivnostima..

(2) Izvještaj o provedenim aktivnostima mora osobito sadržavati sljedeće:

1. kratak opis izvršenih poslova u proteklom periodu
2. podatke o izvršenim konzultacijama s Naručiteljem u proteklom periodu
3. podatke o uočenim problemima pri izvršavanju usluga, ako ih je bilo, kao i podatke o poduzetim i planiranim mjerama i aktivnostima za otklanjanje uočenih problema
4. preporuke, prijedloge ili upozorenja
5. ostale podatke koje Izvršitelj može smatrati bitnim za uredno izvršenje usluge.

(3) Naručitelj ima pravo u roku od 5 radnih dana od dana primitka odnosno prezentacije izvještaja od Izvršitelja zatražiti pojašnjenje ili ispravak određenih podataka u izvještaju, a Izvršitelj je dužan odgovor na zatražena pojašnjenja ili ispravke dostaviti zajedno s narednim izvještajem.

(4) U slučaju kada Naručitelj ne prihvaća pojašnjenja ili ispravke iz stavka 2. ovog članka Izvršitelj je dužan u roku od 30 dana nakon zaprimanja odgovora Naručitelja, od Arbitraže iz članka 21. ovog Ugovora zatražiti pisano mišljenje je li u potpunosti izvršio izradu nadogradnje ili nove funkcionalnosti na koji se izvještaj odnosi.

KONZULTACIJE IZVRŠITELJA I NARUČITELJA VEZANA UZ PROVEDBU PROJEKTA

**Članak 13.**

(1) Izvršitelj se obvezuje pažnjom dobrog gospodarstvenika i u skladu s pravilima struke konzultirati s Naručiteljem u vezi svih nejasnoća koje su od utjecaja na izvršenje pojedine usluge kao i u vezi usklađenja isporučene usluge sa svim važećim propisima te pravilima struke.

(2) Sve konzultacije i pisana komunikacija s Naručiteljem provodit će se komunikacijom putem elektroničke pošte na adrese koje će definirati Izvršitelj i Naručitelj.

(3) Radi bržeg razrješavanja nejasnoća Izvršitelj može kontaktirati Naručitelja telefonom, ali je sadržaj i zaključak telefonskog razgovora dužan najkasnije sljedeći radni dan uputiti Naručitelju na način predviđen prethodnim stavkom. Ako Naručitelj najkasnije do kraja radnog dana koji slijedi radnom danu u kojem mu je upućen sadržaj i zaključak telefonskog razgovora ne odgovori odnosno ne iznese primjedbe na isti, smatrat će se da je dao suglasnost na takav sadržaj i zaključak.

(4) U slučaju potrebe za pojašnjenjem Naručitelj ima pravo održati sastanke s predstavnicima Izvršitelja, u vrijeme i na mjestu koje odredi Naručitelj. Izvršitelj o zaključcima sa sastanka obavještava Naručitelja na jednak način kao i za zaključke telefonskih konzultacija.

NAKNADA ŠTETE I OGRANIČENJA ODGOVORNOSTI

**Članak 14.**

(1) Izvršitelj neće snositi odgovornost za kašnjenje prema odredbama ovog Ugovora, ako je do istog došlo zbog kašnjenja uzrokovanog od strane Naručitelja, krajnjih korisnika ili drugih dobavljača Naručitelja. Kašnjenjem uzrokovanog od strane Naručitelja ili krajnjih korisnika, ne smatra se ono kašnjenje čiji je uzrok pogrešna procjena rokova od strane Izvršitelja odnosno pogrešne ili nerazumljive upute dane Naručitelju ili krajnjim korisnicima od strane Izvršitelja.

(2) Ako Izvršitelj ne izvrši ugovorne obveze u propisanom roku, osim u slučaju više sile iz članka 7. stavka 6. ovog Ugovora ili drugog kašnjenja uzrokovanog od strane Naručitelja, Naručitelj ima pravo na umanjenje iznosa naknade za izvršenje Ugovora u visini od:

* + 1‰ (jedan promil) od iznosa ugovorene cijene po danu kašnjenja ako je isporuka izvršena u roku koji premašuje ugovoreni rok do najviše 30 dana,
  + 2‰ (dva promila) od iznosa ugovorene cijene po danu kašnjenja ako je isporuka izvršena u roku koji premašuje ugovoreni rok za više od 30 dana.

Umanjenje iznosa naknade iz ove točke može rasti do najviše 10% ukupne ugovorene cijene.

(3) Ako Izvršitelj kasni s isporukom duljom od dodatnih 100% ugovorenog vremena Naručitelj ima pravo otkazati ovaj Ugovor, a Izvršitelj u tom slučaju nema pravo na nikakvu naknadu za dotad izvršene aktivnosti te je dužan Izvršitelju isplatiti ugovornu kaznu u visini 10% ukupne vrijednosti ponude bez PDV-a, a za osiguranje koje će Naručitelju koristiti bankovnu garanciju na prvi poziv izdanu od strane poslovne banke sa sjedištem u državi članici Europske unije koju je Izvršitelj obvezan dostaviti Naručitelju, odnosno uplaćeni polog.

(4) U slučajevima kad neka od ugovornih strana sukladno ugovorenim mogućnostima od Arbitraže iz članka 21. ovog Ugovora zatražiti pisano mišljenje takvo produljenje roka pada na teret one ugovorne strana čije stajalište je suprotno ili bitno odstupa od stajališta koje je Arbitarža zauzela u danom mišljenju što znači da će se Izvršitelju kao kašnjenje uzeti i vrijeme potrebno za traženje i izdavanje zatraženog pisanog mišljenja, odnosno kada je ta ugovorna strana Naručitelj, Izvršitelju će se ugovoreni rok produžiti za vrijeme potrebno za traženje i izdavanje zatraženog pisanog mišljenja.

AUTORSKO PRAVO

**Članak 15.**

(1) Izvršitelj je suglasan da isplatom ugovorene naknade prenosi na HTZ isključivo te sadržajno, prostorno i vremenski neograničeno pravo iskorištavanja autorskog djela, odnosno ustupa autorska imovinska prava nad predmetom nabave, odnosno nad svim materijalima stvorenim temeljem ovog Ugovora, što osobito uključuje sljedeća imovinska autorska prava:

* pravo reproduciranja (pravo umnožavanja),
* pravo distribucije (pravo stavljanja u promet),
* pravo priopćavanja autorskog djela javnosti,
* pravo prerade.

(2) Izvršitelj ne pridržava za sebe pravo korištenja istog autorskog djela već isto u cijelosti prenosi na HTZ. HTZ je ovlašten iskorištavati autorsko djelo stvoreno od strane Izvršitelja na način koji je u skladu sa sadržajem njegovog prava, kao i prenositi isto pravo iskorištavanja na treće osobe bez ikakve dodatne suglasnosti autora.

(3) Izvršitelj je suglasan da ga HTZ radi izvedbene specifičnosti i načina korištenja autorskog djela nije dužan navoditi kao autora prilikom svakog korištenja autorskog djela, već će ga istaknuti u impresumu ili na neki drugi sličan način, te će na svaki upit bilo koje treće osobe pružiti sve informacije o Izvršitelju i prema vlastitoj procjeni navoditi autora u svojim promotivnim i drugim materijalima. Izvršitelj može u svako doba i na bilo koji poslovno korektan način isticati HTZ i predmetni Natječaj kao stručnu referencu. Izvršitelj je suglasan da se navedeni načini isticanja smatraju potpunim poštivanjem odredbi o isticanju autora u vezi njihovih moralnih autorskih prava.

KORIŠTENJE PRAVA INTELEKTUALNOG VLASNIŠTVA TREĆIH OSOBA

**Članak 16.**

(1) Izvršitelj je dužan bez dodatne naknade ili potrebe za naknadnim troškovima (osim ako se drugačije ne sporazumi s Naručiteljem) osigurati i sve potrebne suglasnosti, izjave i raspolaganja vezana uz sva prava intelektualnog vlasništva koja bi na bilo koji način onemogućavala Naručitelja u korištenju isporučene mobilne aplikacije.

(2) Izvršitelj je dužan Naručitelju nadoknaditi svaku štetu, štititi i braniti Naručitelja na vlastiti trošak, od i protiv bilo koje i svih tužbi, radnji, potraživanja, gubitaka ili štete koje proizlaze iz bilo kakvog postupanja Izvršitelja protivnog važećim zakonima ili propisima i/ ili prava intelektualnog vlasništva trećih osoba, kao što su autorsko pravo, pravo industrijskog vlasništva, industrijski dizajn, patenti i dr.

(3) Naknada štete iz stavka 2. ovog članka odnosi se i na povrede autorskih prava nad dokumentacijom ili autorskim djelima koje je Izvršitelju radi izvršavanja usluga na uvid dao Naručitelj.

ANGAŽIRANJE TREĆIH OSOBA

**Članak 17.**

(1) Izvršitelj se obvezuje da, bez prethodne pisane suglasnosti Naručitelja, neće prenositi niti jedno od svojih prava, dužnosti ili obveza iz ovog Ugovora na treće osobe.

(2) Izvršitelj se obvezuje da će sve zadatke i obveze koje proizlaze iz ovog ugovora izvršavati sam bez korištenja vanjskih usluga pravnih osoba odnosno fizičkih osoba koje nisu zaposlenici Izvršitelja. U slučaju potrebe za vanjskom uslugom treće osobe Izvršitelj mora zatražiti pisano odobrenje od Naručitelja, te osigurati izjave Podizvoditelja ovjerene kod javnog bilježnika o čuvanju svih podataka tehničkog i poslovnog značaja kao i informacija koje su im dostupne.

POSLOVNA TAJNA

**Članak 18.**

(1) Izvršitelj se obvezuje da će sve podatke, tehničkog i poslovnog značaja, te druge informacije koje mu na bilo koji način postanu dostupne tijekom Projekta, čuvati kao poslovnu tajnu za vrijeme trajanja ovog Ugovora kao i nakon njegovog prestanka iz bilo kojeg razloga i od bilo koje ugovorne strane, bez ograničenja trajanja takve obveze.

(2) Izjavu o čuvanju poslovne tajne Izvršitelj će osobno potpisati u svoje ime te preuzeti obvezu da čuvanje poslovne tajne u jednakom opsegu osigura u odnosu na svoje zaposlenike i treće osobe kojim je dostupan uvid u poslovne procese i poslovnu dokumentaciju Izvršitelja.

ODGOVORNOST U SLUČAJU POVREDE OBVEZA IZVRŠITELJA

**Članak 19.**

U slučaju da Izvršitelj povrijedi bilo koju od obveza navedenih u člancima 17 i 18. ovog Ugovora odgovara Naručitelju za svu štetu koja je posljedica povrede takve obveze, materijalnu ili nematerijalnu, uključujući i eventualnu reputacijsku štetu, izmaklu dobit i slično te naknadu sve takve štete trećim osobama.

PRESTANAK VAŽENJA UGOVORA

**Članak 20.**

(1) Ovaj Ugovor prestaje važiti u jednom od sljedećih slučajeva:

1. otvaranjem postupka stečaja ili likvidacije bilo koje od ugovornih strana;
2. pokretanjem postupka predstečajne nagodbe bilo koje od ugovornih strana, ako druga ugovorna strana u roku od 30 dana od dana pokretanja takvog postupka ne izjavi da Ugovor ostaje na snazi
3. izjavom jedne od ugovornih strana o otkazu Ugovora ako druga ugovorna strana ne poštuje ili krši odredbe Ugovora, istekom otkaznog roka od 30 dana od dana primitka takve izjave.

(2) Izjavu o otkazu Ugovora ugovorna strana iz stavka 1. točke 3. ovog članka može dati tek nakon što se ispune sljedeći uvjeti:

1. da je drugu ugovornu stranu pisanim putem, na način određen u članku 13. stavku 2. ovog Ugovora upozorila na kršenje Ugovora i pozvala da prestane s kršenjem
2. da druga ugovorna strana nije u roku od 15 dana od dana primitka upozorenja prestala s kršenjem Ugovora i o tome pisanim putem izvijestila ugovornu stranu koja je upozorila na kršenje
3. da je oko nesuglasica koje su bitne za procjenu kršenja izdano mišljenje Arbitraže iz članka 21. ovog Ugovora, ako je i kada je takav postupak bio predviđen odredbama ovog Ugovora.

(3) U slučaju kad je ugovorna strana već dva puta bila upozorena na kršenje odredbi ovog Ugovora te je sukladno stavku 2. točki 2. ovog članka i dva puta prestala s kršenjem istog i o tome izvijestila ugovornu stranu koja je upozorila na kršenje, pri trećem kršenju Ugovora, ugovorna strana koja upozorava na kršenje nije dužna postupiti prema odredbi stavka 2. ovog članka, već može odmah otkazati predmetni Ugovor poštujući propisani otkazni rok.

(4) Otkaz ovog Ugovora dostavlja se drugoj ugovornoj strani preporučenom pismovnom pošiljkom s povratnicom na adresu sjedišta te ugovorne strane navedenu u važećem registru u koji je ista upisana (npr. sudski registar). O odašiljanju otkaza ovog Ugovora ugovorna strana dužna je obavijestiti drugu ugovornu stranu i na način određen u članku 13. stavku 2. ovog Ugovora, odnosno putem elektroničke pošte.

(5) U slučaju da druga ugovorna strana ne zaprimi pismovnu pošiljku, o otkazu će se ponovo obavijestiti na način predviđen člankom 13. stavkom 2. ovog Ugovora, odnosno putem elektroničke pošte.

(6) U slučaju otkaza ovog Ugovora, ugovorna strana radi čijeg kršenja Ugovora je došlo do otkazivanja istog, odgovara na jednak način kao i Izvršitelj u slučajevima iz članka 21. ovog Ugovora.

RJEŠAVANJE NESUGLASICA

**Članak 21.**

(1) Ugovorne strane će eventualne nesuglasice ili zauzimanje drugačijih stajališta, samo u slučajevima kada je to posebno navedeno ovim Ugovorom, riješiti angažmanom Arbitraže.

(2) Arbitaža se sastoji od tri arbitra, na način da jednog arbitra imenuje Izvršitelj, a jednog Naručitelj s liste sudskih vještaka iz podgrane djelatnosti informatika, elektrotehnika i telekomunikacije ili iz reda sveučilišnih profesora za navedene podgrane djelatnosti, koji zajedno imenuju trećeg arbitra . Konačno mišljenje Arbitraže obvezujuće je za obje ugovorne strane i bez mogućnosti pozivanja na drugačije rješenje nesuglasica, osim ako se obje strane nakon danog mišljenja ne usuglase oko prihvaćanja drugačijeg stava.

(3) Naknadu za davanje mišljenja Arbitraže plaća ona ugovorna strana čije stajalište je suprotno ili bitno odstupa od stajališta koje je Arbitraža zauzela u danom mišljenju. Arbitraža će u danom mišljenju posebno naglasiti stajalište koje od ugovornih strana je oprečno danom stajalištu ili od njega bitno odstupa.

(4) U slučaju da stajalište koje je Arbitraža zauzla u danom mišljenju bitno odstupa od stajališta obje ugovorne strane, naknadu troškova za dano mišljenje ugovorne strane snose u jednakim dijelovima, bez solidarne odgovornosti.

(5) O angažmanu Arbitraže ugovorne su strane dužne s istim sklopiti odgovarajući ugovor u kojem su navedeni rokovi izdavanja mišljenja i iznosi naknada.

(6) Ugovorne strane suglasne su da Arbitraža ima pravo angažirati i ostale treće osobe, stručne u području informacijskih tehnologija osim sljedećih osoba:

1. Naručitelja i Izvršitelja
2. zaposlenika Izvršitelja i Naručitelja, bez obzira je li radni odnos u tijeku ili je završio
3. osoba koje su autori funkcionalno-tehničke dokumentacije ili članovi radne skupine Naručitelja
4. članova uže obitelji osoba iz točaka 2. i 3. ovog stavka i to:
   1. bračnog druga ili osobe s kojom te osobe duže žive u zajedničkom kućanstvu i koja, prema posebnom zakonu, ima položaj jednak položaju u bračnoj zajednici
   2. djece ili posvojene djece te osoba ili djece ili posvojene djece osoba iz podtočke a. koje nemaju punu poslovnu sposobnost i
   3. drugih osoba koje nemaju punu poslovnu sposobnost i koje su stavljene pod skrbništvo te osobe
   4. bračnog druga osoba navedenih u podtočkama b. i c., uključujući i osobu s kojom iste duže žive u zajedničkom kućanstvu i koja, prema posebnom zakonu, ima položaj jednak položaju u bračnoj zajednici
5. pravnih osoba povezanih sa osobama iz točaka 1. do 4. ovog stavka i to ako:
   1. jedna od njih ima, izravnu ili neizravnu kontrolu nad drugom odnosno drugima, ili
   2. su međusobno povezane tako da postoji velika vjerojatnost da će zbog pogoršanja ili poboljšanja gospodarskog i financijskog stanja jedne osobe doći do pogoršanja ili poboljšanja gospodarskog i financijskog stanja jedne ili više drugih osoba, osobito ako između njih postoji mogućnost prijenosa gubitka, dobiti, kreditne sposobnosti ili ako poteškoće u izvorima financiranja, odnosno podmirivanju obveza jedne osobe mogu prouzročiti poteškoće u izvoru financiranja, odnosno podmirivanja obveza jedne ili više drugih osoba.

ZAJEDNICA IZVRŠITELJA

**Članak 22.**

(1) Zajednica Izvršitelja je udruženje gospodarskih subjekata (fizičkih ili pravnih osoba) koja na tržištu nudi pružanje usluga, a koji su podnijeli zajedničku ponudu.

(2) Predmet, količina i vrijednost predmeta ovog Ugovora koje će izvršavati pojedini član zajednice gospodarskih subjekata određena je u Ponudom zajednice Izvršitelja koja čini sastavni dio ovog Ugovora.

(3) Ponudom zajednice Izvršitelja određen je gospodarski subjekt iz zajednice koji je nositelj zajednice te ovlašten za komunikaciju s Naručiteljem.

(4) Nositelj zajednice Izvršitelja ovlašten je sklopiti ovaj ugovor s Naručiteljem te u ime i za račun svih članova naplatiti pružene usluge.

(5) Zajednica Izvršitelja solidarno odgovara za obveze preuzete Ugovorom.

(6) Naručitelj svoje obveze iz ovog Ugovora plaća isključivo prema nositelju zajednice s kojim je sklopio ugovor.

(7) Odredbe ovog članka Ugovora primjenjuju se samo i isključivo u slučaju da se ovaj ugovor sklapa sukladno Ponudi zajednice ponuditelja, ovdje zajednice Izvršitelja.

PRIMJENA UGOVORA/ DOKUMENTACIJE ZA NADMETANJE

**Članak 23.**

(1) U slučaju kad je određeno pitanje u izvornoj Dokumentaciji za nadmetanje riješeno drugačije od odredbi navedenih u člancima ovog Ugovora, odredbama navedenim u člancima ovog Ugovora daje se prednost pri tumačenju prava i obveza ugovornih strana.

(2) Iznimno od stavka 1. ovog članka, pri tumačenju prava i obveza koja primarno proizlaze iz funkcionalno-tehničkih karakteristika i poslovne logike, prednost imaju odredbe Dokumentacije za nadmetanje, odnosno, u skladu s odredbama ovog Ugovora, naknadno dane upute Naručitelju ili izmjena zakonodavnog okvira.

SALVATORNA KLAUZULA

**Članak 24.**

(1) U slučaju da se bilo koja odredba iz ovog Ugovora naknadno utvrdi ništetnom ili neizvršivom, to neće imati učinak na valjanost i/ili mogućnost izvršenja (ispunjenja) bilo koje od preostalih odredaba ovog Ugovora.

(2) Ugovorne strane se obvezuju da će ništetnu ili neizvršivu odredbu iz stavka 1. ovog članka zamijeniti valjanom, takvom koja će u najvećoj mogućoj mjeri odgovarati ciljevima i svrsi koja se htjela postići odredbom koja se utvrdi ništetnom ili neizvršivom, odnosno ciljevima i svrsi koje su ugovorne strane ovim Ugovorom u cjelini namjeravale postići.

SUDSKA NADLEŽNOST I PRIMJENA PRAVA

**Članak 25.**

(1) Sporove koji proizađu iz ovog Ugovora ili u vezi s njim, osim nesuglasica koje se rješavaju na način određen člankom 23. ovog Ugovora, ugovorne strane će nastojati riješiti sporazumno u duhu dobre poslovne prakse, a u protivnom obje ugovorne strane suglasno određuju nadležnost Trgovačkog suda u Zagrebu.

(2) Na tumačenje odredbi ovog Ugovora kao i na postupanje nadležnog suda u sporovima iz stavka 1. ovog članka, primjenjuju se odredbe hrvatskog prava.

ZAVRŠNE ODREDBE

**Članak 26.**

(1) Ovaj Ugovor predstavlja pravu volju ugovornih strana.

(2) Potpisom ovog Ugovora ugovorne strane potvrđuju da su ga razumjele te da prihvaćaju sva prava, obveze i pravne posljedice koje iz njega proizlaze.

(3) Svi naslovi kao i pojedini izrazi u određenom rodu u tekstu ovog Ugovora, dani su samo radi lakšeg snalaženja i gramatičko-pravopisne preciznosti teksta te ne utječu na sadržaj pojedine odredbe. Predmetna činjenica posebno će se uzimati u obzir pri tumačenju prava i obveza ugovornih strana koje proizlaze iz ovog Ugovora.

(4) Odredbe ovog Ugovora mogu se izmijeniti samo uz pisanu suglasnost ugovornih strana.

(5) Ovaj je Ugovor sastavljen u 4 (četiri) istovjetna i jednakovažeća primjerka od kojih svaka ugovorna strana zadržava po 2 (dva).

|  |  |
| --- | --- |
| **Naručitelj** | **Izvršitelj** |
| **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  mr. sc. Kristjan Staničić  direktor  Hrvatska turistička zajednica | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |
|  |  |